Na podlagi 21. in 29. člena Zakona o lokalni samoupravi (Uradni list RS, št. 94/07 – UPB2, 76/08, 79/09, 51/10, 40/12 – ZUJF) in Statuta Občine Solčava (Uradno glasilo Zgornjesavinjskih občin št. 1/14, UPB-1) je Občinski svet Občine Solčava na 17. seji 31.05.2017 sprejel:

**P R A V I L N I K   
o sofinanciranju malih komunalnih čistilnih naprav na območju Občine Solčava**

**Namen**

**1. člen**

S tem pravilnikom se določajo namen, upravičenci, pogoji in merila za dodelitev proračunskih sredstev, namenjenih za sofinanciranje postavitve malih komunalnih čistilnih naprav (v nadaljevanju: MČN) za stanovanjske objekte na območju Občine Solčava.

**Upravičenci**

**2. člen**

Sredstva za namen sofinanciranja nakupa in vgradnje malih komunalnih čistilnih naprav (individualnih in skupinskih), velikosti do 50 PE, se dodeljujejo upravičencem v obliki subvencij.

Upravičenci dodelitve proračunskih sredstev po tem pravilniku so fizične osebe s stalnim prebivališčem v občini Solčava. Stanovanjske oziroma večstanovanjske stavbe se morajo nahajati na območju občine Solčava in izven območij poselitve, znotraj katerih se odvaja ali je predvideno odvajanje in čiščenje komunalnih odpadnih vod v javno kanalizacijo in javno čistilno napravo.

Upravičenec lahko kandidira na proračunska sredstva za en objekt le enkrat.

Do sredstev niso upravičene pravne osebe.

**Javni razpis**

**3. člen**

Sredstva za postavitev MČN v Občini Solčava se zagotavljajo iz občinskega proračuna, njihovo višino za posamezno leto določi občinski svet s proračunom. Na podlagi določene višine sredstev se objavi javni razpis, ki natančno določa pogoje pridobitve sredstev. Sredstva za posamezno stanovanjsko ali večstanovanjsko stavbo oziroma v primeru čiščenja iz več stanovanjskih stavb z eno malo komunalno čistilno napravo, je sofinanciranje upravičeno največ do 50 % vrednosti nabave, montaže in zagona male komunalne čistilne naprave brez DDV.

**4. člen**

Javni razpis se objavi na občinski spletni strani ter razpošlje v obliki neposredne pošte po gospodinjstvih v občini. V javnem razpisu se določi najmanj:

1. Naziv in sedež občine

2. Pravno podlago za izvedbo razpisa

3. Predmet javnega razpisa

4. Osnovne pogoje za kandidiranje na razpisu z morebitnimi dodatnimi merili

5. Okvirna višina sredstev

6. Določitev obdobja do katerega morajo biti sredstva porabljena

7. Rok in naslov za vložitev vlog

8. Rok v katerem bodo potencialni upravičenci obveščeni o izidu

9. Kraj, čas in osebo pri kateri lahko upravičenci pridobijo informacije in razpisno dokumentacijo.

**Postopek**

**5. člen**

Postopek za dodelitev proračunskih sredstev v skladu z razpisnimi pogoji obravnava **Odbor za okolje in urejanje prostora** (v nadaljevanju odbor).

Naloge odbora:

1. priprava razpisa in razpisne dokumentacije,

2. odpiranje in pregled vlog,

3. ocena upravičenosti vlog,

4. priprava poročila s predlogom prejemnikov in višine sredstev,

5. druge naloge povezane z uspešno izvedbo razpisa.

O dodelitvi subvencije na predlog odbora odloči občinska uprava z upravno odločbo.

Z upravičencem, ki mu je bila z odločbo dodeljena subvencija, občina sklene pogodbo, v kateri se povzamejo pravice in obveznosti občine in upravičenca, skladno s tem pravilnikom in razpisnimi pogoji.

**Višina sofinanciranja in upravičeni stroški**

**6. člen**

Višina pomoči:

– do 50 % upravičenih stroškov za postavitev MČN oziroma največ 2.000,00 € na MČN oziroma za rastlinsko čistilno napravo brez DDV. Sofinancira se postavitev ene MČN za en stanovanjski objekt kot tudi postavitev ene MČN za več stanovanjskih objektov. V primeru postavitve ene MČN za več stanovanjskih objektov so upravičeni stroški v višini 50 %, oziroma največ 2.000,00 EUR po stanovanjskem objektu.

V primeru, da bo skupni znesek sredstev, ki bi jih lahko vlagatelji pridobili na podlagi razpisa, presegal znesek, ki je zato namenjen v proračunu, se vsaki vlogi proporcionalno zniža odstotek sofinanciranja. V tem primeru se vlagatelje ob odobritvi sredstev pozove, da se izjasnijo ali bodo sredstva koristili, ali ne. V primeru, da se določeni vlagatelji odpovedo koriščenju sredstev, se ta sredstva razdelijo med ostale vlagatelje, do maksimalne višine, določene s pravilnikom (50 % upravičenih stroškov oziroma 2.000,00 EUR na MČN).

**Upravičeni stroški**

**7. člen**

Upravičeni stroški so stroški nakupa MČN velikosti do 50 PE z vključenimi stroški montaže in vgradnje (tudi izkop) ter njenega prvega zagona z nastavitvijo parametrov. Upravičeni stroški za posamezni razpis lahko nastanejo v letu objave razpisa za posamezno proračunsko leto.

**Pogoji in omejitve**

**8. člen**

Vloga mora zadostiti naslednjim pogojem:

– mala komunalna čistilna naprava mora imeti certifikat oziroma listino o skladnosti izdelka z zahtevami glede doseganja mejnih vrednostih parametrov odpadnih vod, kot jih predpisuje Uredba o emisiji snovi pri odvajanju odpadnih vod iz malih komunalnih čistilnih naprav (Uradni list RS, št. 98/07, 30/10, če gre za tipsko malo komunalno čistilno napravo;

* Mala komunalna čistilna naprava mora imeti navodila dobavitelja za obratovanje in vzdrževanje naprave
* Če gre za odvajanje v vodotok, mora upravičenec pridobiti vodno soglasje v skladu s predpisi, ki urejajo vode in pregledno situacijo, iz katere je razvidno mesto iztoka iz male komunalne čistilne naprave v vode, opredeljeno s koordinatami v državnem koordinatnem sistemu za raven merila 1:5.000 in ime vodotoka
* po vgradnji MČN mora upravičenec o tem obvestiti občino;
* Prve meritve se izvedejo po vzpostavitvi stabilnih obratovalnih razmer, vendar ne prej kakor v treh in ne pozneje kakor v devetih mesecih po prvem zagonu naprave
* Izvajalec javne službe po opravljenih prvih meritvah napravo pregleda enkrat na tri leta, pri čemer prvi pregled izvede prvo naslednje koledarsko leto po izvedbi prvih meritev, o pregledu pa izda Poročilo na obrazcu in po navodilu iz Priloge 2, Uredbe 98/15.
* Čiščenje komunalne odpadne vode v mali komunalni čistilni napravi mora biti skladno z ostalimi določili 4. člena Uredbe o emisiji snovi pri odvajanju odpadnih vod iz malih komunalnih čistilnih naprav (Uradni list RS, št. 98/07, 30/10) glede ustreznosti čiščenja v mali komunalni čistilni napravi.

– voditi je potrebno   zapise o opravljenih delih na mali komunalni čistilni napravi,

– lokacija postavitve MČN mora omogočati dostop in neovirano praznjenje;

– upravičenci morajo razpolagati z zemljiščem na katerem načrtuje postavitev MČN;

– upravičenci, ki bodo za več objektov postavili skupno čistilno napravo morajo vlogi priložiti podpisan medsebojni dogovor vseh uporabnikov MČN, ki ni časovno omejen in določiti osebo, ki bo zadolžena za prijavo na javni razpis in upravljanje MČN;

– upravičenci lahko pridobijo sredstva za isto naložbo le enkrat. Kolikor je upravičenec že prejel javna sredstva za isti namen, do sredstev po tem razpisu ni upravičen;

– do sofinanciranja je upravičena le nabava in vgradnja nove opreme;

– sredstva se ne dodelijo za naložbe izven območja Občine Solčava.

**Zahtevek za izplačilo**

**9. člen**

Upravičenci za izplačilo sredstev vlagajo zahtevke. Upravičenci na podlagi odločbe o dodelitvi sredstev na občino pošljejo zahtevek za izplačilo z vsemi prilogami zahtevanimi v javnem razpisu.

Pred vložitvijo zahtevka mora biti naložba zaključena in plačani vsi računi.

**KONČNE DOLOČBE**

**10. člen**

Za nadzor nad namensko porabo proračunskih sredstev za postavitev MČN v Občini Solčava je zadolžena občinska uprava. Občina Solčava lahko kadarkoli po dodelitvi sredstev preveri namensko porabo sredstev na terenu.

**11. člen**

Upravičenec je dolžan vrniti nenamensko porabljena sredstva skupaj z zakonitimi zamudnimi obresti, ki se obračunavajo od dneva izplačila upravičencu, do dneva vračila sredstev v primerih, ko se ugotovi:

– da so bila dodeljena sredstva delno ali v celoti nenamensko porabljena,

– da je upravičenec za katerikoli namen pridobitve sredstev navajal neresnične podatke,

– da je upravičenec MČN odtujil pred pretekom petih let od dneva vgradnje,

– druge nepravilnosti pri uporabi sredstev.

**12. člen**

Ta pravilnik začne veljati naslednji delovni dan po objavi v Uradnem glasilu Zgornjesavinjskih občin. Z dnem uveljavitve tega pravilnika preneha veljati Pravilnik o sofinanciranju malih komunalnih čistilnih naprav na območju Občine Solčava številka: 3542-0005/2016-1 z dne 11.05.2016 objavljen v Uradnem glasilu Zgornjesavinjskih občin 02/2016.

Številka: 3542-0006/2017-1

Solčava, dne 31.05.2017

Županja  
Občine Solčava

Katarina PRELESNIK l.r.